Bosna i Hercegovina

**Federacija Bosne i Hercegovine**

**FEDERALNO MINISTARSTVO OKOLIŠA**

**I TURIZMA**

Bosnia and Herzegovina

**Federation of Bosnia and Herzegovina**

**FEDERAL MINISTRY OF ENVIRONMENT**

 **AND TOURISM**

Broj: UPI 05/2-02-19-5-1/22

Sarajevo, 27.05.2022. godine

Federalno ministarstvo okoliša i turizma, na osnovu čl. 65. i 71. Zakona o zaštiti okoliša („Službene novine Federacije BiH“, broj 15/21) i člana 7. stav (1) tačka a) Uredbe o projektima za koje je obavezna procjena uticaja na okoliš i projektima za koje se odlučuje o potrebi procjene uticaja na okoliš („Službene novine Federacije BiH“ broj 51/21), rješavajući po zahtjevu stranke „Luksuz Luxury“ d.o.o., Sarajevo, za prethodnu procjenu uticaja na okoliš za projekat – krčenja šume radi prenamjene zemljišta u građevinsko u svrhu izgradnje apartmanskog naselja Haluge-Ilijaš, općina Ilijaš, ***d o n o s i***

**RJEŠENJE**

1. **Utvrđuje se da za projekat –** krčenja šume radi prenamjene zemljišta u građevinsko u svrhu izgradnje apartmanskog naselja Haluge – Ilijaš, koji se nalazi na zemljištu označenom kao k.č. broj 1520 i 1521 K.O. PODGORA I, općina Ilijaš, **nije potrebno dalje provođenje procjene uticaja na okoliš putem izrade studije uticaja na okoliš.**

**Razlozi zbog kojih nije potrebno dalje provoditi postupak procjene uticaja na okoliš su sljedeći:**

Navedena aktivnost ne nalazi se u Prilogu I. Uredbe o projektima za koje je obavezna procjena uticaja na okoliš i projektima za koje se odlučuje o potrebi procjene uticaja na okoliš („Službene novine Federacije BiH“ broj 51/21 I 33/22),

Nakon provedenog navedenog postupka i utvrđenog činjeničnog stanja, izvršena je ocjena svih dokaza koji su priloženi uz zahtjev, kao i mišljenja zainteresiranih subjekata i cjelokupne javnosti koja su dostavljena Ministarstvu prema članu 70. stav (3) Zakona. Na to činjenično stanje i dokaze, primijenjena je ček lista iz člana 6. stav (5) Uredbe, pa je utvrđeno da u ovom slučaju nije potrebno dalje provođenje procjene uticaja na okoliš putem izrade studije uticaja na okoliš za ovaj projekat kako je i navedeno u dispozitivu ovog rješenja.

**Izrada studije nije potrebna iz razloga što obzirom na lokaciju projekta, obilježja i moguće uticaje projekta**, a koji su sadržani u zahtjevu dostavljenom na propisanom obrascu, potom uzimajući u obzir kriterije iz Priloga IV. Uredbe, te uzimajući u obzir zaprimljena mišljenja cjelokupne javnosti i zainteresiranih nadležnih organa, ovo ministarstvo smatra da uz primjenu postojećih relevantnih propisa iz područja zaštite okoliša, te primjenom mjera navedenih u poglavlju C1.8. Zahtjeva za prethodnu procjenu od decembra 2021. godine i dopunjenog Zahtjeva od maja 2022 godine, **predmetni projekat neće imati značajan uticaj na okoliš**.

1. Prethodna tačka 1. ovog dispozitiva odnosi se na projekat krčenja šume radi prenamjene zemljišta u građevinsko u svrhu izgradnje apartmanskog naselja Haluge – Ilijaš, koji se nalazi na zemljištu označenom kao k.č. broj 1520 i 1521 K.O. PODGORA I, općina Ilijaš, površine 73 413 m2:
2. **Podaci o nositelju projekta:** LUKSUZ – LUXURY d.o.o., Sarajevo, ime odgovornog lica: Mohamed Ahmed Mohamed, Halilovići 9, općina Novi Grad Sarajevo
3. **Podaci o lokaciji i sažeti opis lokacije projekta:**

Lokacija na kojoj je planirano krčenje zemljišta nalazi se na zemljištu označenom kao k.č. broj 1520 i 1521 K.O. PODGORA I, Općina Ilijaš, Kanton Sarajevo.

Površina krčenja šume iznosi cca 73 413 m2 .

Kordinate geografskog područja:

X=6524461.895 ; Y=4869425.123.

X=6524327.837 ; Y=4869473.095

X=6524269.412 ; Y=4869342.190

X=6524277.563 ; Y=4869200.303

X=6524290.701 ; Y=4869125.328

X=6524392.625 ; Y=4869082.729

X=6524481.913 ; Y=4869080.430

X=6524502.797 ; Y=4869203.383

X=6524504.815 ; Y=4869269.258

X=6524461.895 ; Y=4869425.123

1. **Podaci o projektu i sažeti opis projekta:** Planirana izgradnja na predmetnom lokalitetu će se vršiti u dvije faze, i to:

- I faza - realizacija 49 individualnih objekata apartmanskog tipa.

- II faza - realizacija 82 individualna objekta apartmanskog tipa, stambenoposlovnog objekta i objekta društvene infrastrukture.

Pošto je predmetno područje prekriveno šumom, da bi se ishodovale potrebne saglasnosti za izgradnju apartmanskog naselja potrebno je prvobitno izvšiti prenamjenu zemljišta u građevinsko. U tu svrhu Investitor je pokrenuo proceduru prenamjene zemljišta iz šumskog u građevinsko. Treba naglasiti da površina zemljišta za koju je pokrenuta procedura ne obuhvata cijelo apartmansko naselje Haluge, već dio. Predmetna površina za koju se traži prenamjena zemljišta iznosi 73 413 m2 .

Za apartmansko naselje „Haluge“ izrađen je i usvojen Regulacioni plan „Haluge“. Prostornim planom Kantona Sarajevo za period od 2003. do 2023. godine, za područje koje razmatra RP ''Apartmansko naselje Haluge'' – Ilijaš utvrđene su sljedeće namjene prostora: - zona šumskog zemljišta i - zona poljoprivrednog zemljišta, pri čemu veći dio obuhvata pripada zoni šumskog zemljišta, a manji zoni poljoprivrednog zemljišta. Također, područje ovog Plana na sjevernoj strani graniči sa područjem rezervisanim za Komunalno groblje Haluge, pa je granica obuhvata Plana „Apartmansko naselje Haluge“ – Ilijaš prilagođena sukladno tome.

1. **Mjere zaštite okoliša :**

**Mjere za ublažavanje negativnih efekata na podzemne vode u fazi izgradnje**

Kako bi se spriječilo ili ublažilo zagađenje podzemnih voda i tla usljed izgradnje, kao i nekontroliranih i/ili akcidentnih curenja ulja i maziva iz transportnih sredstava ili građevinskih mašina, pretakanja goriva na gradilištu, potrebno je uraditi slijedeće:

- Radove izvoditi shodno Glavnom projektu i Planu upravljanja građevinskim otpadom (PUO), te Planu organizacije gradilišta (POG);

- Osigurati primjeren nadzor nad izvođenjem radova;

- Prilikom pretakanja i dolijevanja goriva provoditi posebne mjere kako bi se spriječila incidentna situacija, a ako dođe do onečišćenja, sloj tla treba ukloniti i odvesti na odlagalište;

- Kontrolirati skladištenje otpada i sekundarnih sirovina;

- Sav otpad koji nastaje na gradilištu organizirano zbrinjavati putem ovlaštenog preduzeća;

- Spriječiti otjecanje zamućenih voda, te nekontrolirano ispuštanje otpadnih voda sa površine gradilišta na tlo;

- Na potezima gdje trasa prolazi u blizini osjetljivih zona na podzemne vode primijeniti poseban način miniranja da se ne poremete podzemni tokovi.

**Mjere za ublažavanje negativnih efekata na okolno tlo u fazi krčenja šume**

- Radove izvoditi u toplim i suhih vremenskih uvjetima;

- U vrijeme povećane vlažnosti, odnosno pri prezasićenju vodom tla, radove je potrebno obustaviti, radi smanjena degradacije tla;

- Redovno održavanje građevinskih mašina, osiguravati maksimalnu ispravnost i funkcionalnost sistema sagorijevanja pogonskog goriva, koristiti i redovno kontrolirati gorivo sa garantovanim standardom kvaliteta;

- Sve manipulacije sa naftom i naftnim derivatima obavljati uz maksimalne mjere zaštite kako ne bi došlo do prosipanja;

- Koristiti samo tehnički ispravna vozila, motore sa katalizatorima, bezolovno gorivo;

- Strojeve parkirati samo na mjestima namijenjenima za parkiranje mašina, te poduzeti mjere zaštite od zagađenja tla uljem, naftom i naftnim derivatima.

- Ukoliko dođe do zagađenja tla curenjem ulja ili na neki drugi način, taj sloj zemlje treba ukloniti i odnijeti na deponiju;

- Sve površine oštećene građevinskim radovima nakon završetka radova dovesti u prvobitno stanje ili hortikulturno urediti;

- Vršiti redovno servisiranje i pranje mehanizacije u za to određenim prostorima.

Na lokaciji krčenja šume planirano je apartmasnko naselje. Shodno regulacionom planu zelenilo treba da čini minimum 50% od ukupne površine građevinske parcele. Maksimalno afirmirati načela zaštite, uređenja i unapređenja specifičnih vrijednosti predmetnog područja, posebno vodeći računa o tome da se sječa šume svede na minimum. Maksimalno sačuvati postojeću vegetaciju. Vanjsko uređenje oko novoplaniranih objekata prilagoditi ambijentu uz korištenje autohtonih vrsta u skladu sa potencijalnom vegetacijom. Na mjestima strmih nagiba, uslovno-stabilnog terena, koristiti vrste u vidu većih ili manjih grupacija, koje imaju veću moć vezivanja tla. Kod izbora vrsta koristiti autohtone vrste koje odgovaraju datom ambijentu u skladu sa potencijalnom vegetacijom. Unošenje „parkovskih hortikulturnih“ vrsta treba svesti na minimum i koristiti ih u omjeru 20/80% u odnosu na autohtone. Kao prevetivne mjere na pojavu erozije i klizišta, potrebno je predvidjeti drenažne sisteme, koji će prikupljati procjednu vodu i na taj način spriječiti pojavu klizišta. Također, potrebno je planirati sadnju stabala s razgranatim korijenovim sustavom. Metoda je učinkovita za nagibe do 8%. Korijeni, isprepleteni pričvršćivačima, čine pouzdanu zaštitu od destruktivnih procesa. Na taj se način može spriječiti ne samo erozija tla, već i klizišta. Osim toga na mjestima većih nagiba moguće je postaviti elemente za ojačavanje, postavljanje materijala koji stabilizuju teren i dr.

**Mjere za smanjivanje negativnih uticaja u fazi eksploatacije**

U skladu sa opredjeljenjem iz UP-a, zagrijavanje planiranih objekata i pratećih objekata infrastrukture, ventilacija i priprema tople sanitarne vode (TSV), obezbjediće se korištenjem prirodnog gasa iz niskotlačne gasne distributivne mreže 0,1(0,2)(bar), kao primarnog energenta, dok će se električna energija koristiti kao nezamjenjiva. Obzirom na gore navadeno, a imajući u vidu, pored energetskog, ekonomskog i okolinski aspekt, kao i disperznost objekata unutar prostorne cjeline, optimalno rješenje opskrbe toplotnom energijom je na bazi prirodnog gasa, kao osnovnog energenta. Pored prirodnog gasa, prema riječima Investitora, zagrijavanje će se vršiti pomoću električne energije (klima uređaji). Ovo rješenje će obezbijediti racionalizaciju potrošnje, primjenu mjera štednje, podizanje energetske efikasnosti, smanjenja emisije polutanata iz ložišta, kako bi dostigli europske norme i standarde, u ovoj oblasti. Opisani koncept energetskog snabdjevanja toplotnom energijom predstavlja tehnički, ekonomski i ekološki ,optimalno rješenje, u skladu je sa dugoročnim opredjeljenjem razvoja energetike i potpuno je usklađen sa planovima višeg reda. Prema datom idejnom rješenju, kod potpune izgrađenosti sistema, vodosnabdijevanje u obuhvatu Plana će se vršiti iz lokalnog gradskog vodovodnog sistema, preko planiranog rezervoara Haluge i pumpne stanice uz rezervoar. Za odvodnju otpadnih voda predviđen je separatni sistem odvodnje. Fekalne otpadne vode iz apartmanskog naselja potrebno je odvoditi na Bio-prečistač. Oborinske otpadne vode sa asfaltnih saobraćajnica unutra apartmanskog naselja prikupljat će se odvojeno i odvodit će se na separator ulja i masti. Na ovaj način će se izbjeći zagađenje tla, podzemnih i površinskih voda. Krajnji recipijent za sve prečiščene otpadne vode je rijeka Bosna. Uređaje za prikupljanje i tretman otpadnih voda potrebno je redovno održavati. Unutar apartmanskog naselja potrebno je predvijeti selektivno prikupljanje otpada, kako bi se veći dio mogao reciklirati a ostatak voziti na deponiju. Da bi se obezbjedila zaštita okoliša i zdravlja ljudi neophodno je provođenje monitoringa štetnih emisija u vodu, zrak i zemljište, uključujući i kontrolu drugih riziko faktora okoliša (buka, vibracije, jonizirajuće zračenje itd.).

1. U slučaju promjene u radu investitor je dužan u vezi sa istim obratiti se Federalnom ministarstvu okoliša i turizma, kako bi se primjenile odredbe poglavlja IX Zakona o zaštiti okoliša (Procjena utjecaja na okoliš) i Uredbe o projektima za koje je obavezna procjena utjecaja na okoliš i projektima za koje Federalno ministarstvo odlučuje o potrebi procjene utjecaja na okoliš.
2. Zbrinjavanje svih vrsta otpada koji nastaje u fazi izgradnje, rada, održavanja i prestanka rada, vršiti u skladu sa Zakonom o upravljanju otpadom („Službene novine FBiH“, 33/03, 72/09, 92/17).
3. Ovo rješenje prestaje važiti ukoliko se promijene uslovi u skladu s kojima je izdano.

**OBRAZLOŽENJE**

Podnositelj zahtjeva – pravno lice „Luksuz Luxury“ d.o.o., Sarajevo, ime odgovornog lica: Mohamed Ahmed Mohamed, Halilovići 9, općina Novi Grad Sarajevo, obratilo se dana 04.01.2022. godine Federalnom ministarstvu okoliša i turizma sa zahtjevom za prethodnu procjenu utjecaja na okoliš za projekat – krčenja šume radi prenamjene zemljišta u građevinsko u svrhu izgradnje apartmanskog naselja Haluge – Ilijaš, koji se nalazi na zemljištu označenom kao k.č. broj 1520 i 1521 K.O. PODGORA I, općina Ilijaš (izrađivač zahtjeva SENDO d.o.o., Sarajevo). Zahtjev je predat u formi koju nalaže Uredba na obrascu iz Priloga III. Uredbe.

**Pravni osnov za vođenje postupka prethodne procjene uticaja na okoliš su odredbe člana 65., 68. i 71. Zakona o zaštiti okoliša i član 7. stav (1) tačka a) Uredbe** **o projektima za koje je obavezna procjena uticaja na okoliš i projektima za koje se odlučuje o potrebi procjene uticaja na okoliš („Službene novine Federacije BiH“ broj 51/21 I 33/22).**

**Naime, za projekte sadržane u Prilogu II. Projekti za koje Federalno ministarstvo odlučuje o potrebi provođenja procjene uticaja na okoliš, tačka 1. POLJOPRIVREDA, ŠUMARSTVO I AKVAKULTURA, stavak d) Početno pošumljavanje u svrhu prenamjene zemljišta površine 50 ha i više i sječa/krčenje šuma radi prenamjene zemljišta na površini većoj od 5 ha, Federalno ministarstvo okoliša i turizma provodi postupak prethodne procjene u kojem će odlučiti o potrebi daljeg provođenja procjene uticaja na okoliš putem izrade Studije.**

Nakon uvida u dostavljeni zahtjev i priloženu dokumentaciju, utvrđeno je da je podnositelj Zahtjeva dostavio:

1. Zahtjev za prethodnu procjenu utjecaja na okoliš (izrađivač zahtjeva: SENDO d.o.o., Sarajevo) u formi obrasca iz Priloga III. Uredbe o o projektima za koje je obavezna procjena uticaja na okoliš i projektima za koje se odlučuje o potrebi procjene uticaja na okoliš („Službene novine Federacije BiH“ broj 51/21)
2. Izvod iz prostorno-planskog akta - broj: 06-19-4873/21 od 30.11.2021. godine, izdat od strane Zavoda za planiranje rezvoja Kantona Sarajevo
3. Dokaz o vlasništvu nad zemljištem i/ili objektom - Zemljišnoknjižni izvadak Katastarska općina Podgora I, Broj parcele 1521 (11 parcela) i Zemljišnoknjižni izvadak Katastarska općina Podgora I, Broj parcele 1520 (66 parcela)
4. Kopija katastarskog plana broj: 06/2-26-2312/2021-2 od 29.06.2021 godine
5. Odluka o provođenju regulacionog plana „Apartmansko naselje Haluge“ Ilijaš
6. Odgovor na upit za saglasnost Agencije za vodno područje rijeke Save broj: 10/40-738-2/21 od 19.07.2021. godine
7. Netehnički rezime informacija iz tačaka A., B., i C (Prilog III)
8. Informacije o mogućim poteškoćama na koje je naišao podnositelj zahtjeva pri prikupljanju podataka
9. Referentni popis u kojem se navode izvori korišteni za opise i procjene uključene u zahtjev za prethodnu procjenu utjecaja na okoliš
10. Izjava o istinitosti, tačnosti i potpunosti podataka sadržanih u zahtjevu (Prilog V) potpisana od odgovornog lica podnosioca zahtjeva (investitora) i ovjerena kod općinskog organa ili notara.

Razmatrajući podneseni zahtjev i uvidom u priloženu dokumentaciju, kao i potpisanu izjavu iz člana 6. stav (4), utvrđeno je da je zahtjev podnešen na propisanom obrascu iz Priloga III. Uredbe o projektima za koje je obavezna procjena uticaja na okoliš i projektima za koje se odlučuje o potrebi procjene uticaja na okoliš („Službene novine Federacije BiH“ broj 51/21) i da sadrži sve potrebne elemente propisane članom 69. stav (2) Zakona o zaštiti okoliša („Službene novine Federacije BiH“, broj 15/21).

U dostavljenoj dokumentaciji (Zahtjevu za prethodnu procjenu uticaja na okoliš od decembra 2021. godine, izrađivač zahtjeva: SENDO d.o.o., Sarajevo) nevedeno je, u bitnom, sljedeće:

Investitor „LUKSUZ-LUXURY“ d.o.o. Sarajevo planira izgraditi apartmansko naselje „Haluge“ u općini Ilijaš. Predmetna lokacija nalazi se na teritoriji općine Ilijaš u naselju Mrakovo. Ukupna površina područja iznosi oko 14,4 ha. Za apartmansko naselje „Haluge“ izrađen je i usvojen Regulacioni plan „Haluge“. Prostornim planom Kantona Sarajevo za period od 2003. do 2023. godine, za područje koje razmatra RP ''Apartmansko naselje Haluge'' – Ilijaš utvrđene su sljedeće namjene prostora:

- zona šumskog zemljišta i

- zona poljoprivrednog zemljišta, pri čemu veći dio obuhvata pripada zoni šumskog zemljišta, a manji zoni poljoprivrednog zemljišta. Također, područje ovog Plana na sjevernoj strani graniči sa područjem rezervisanim za Komunalno groblje Haluge, pa je granica obuhvata Plana „Apartmansko naselje Haluge“ – Ilijaš prilagođena sukladno tome. Planirana izgradnja na predmetnom lokalitetu će se vršiti u dvije faze, i to:

- I faza - realizacija 49 individualnih objekata apartmanskog tipa.

- II faza - realizacija 82 individualna objekta apartmanskog tipa, stambenoposlovnog objekta i objekta društvene infrastrukture. Pošto je predmetno područje prekriveno šumom, da bi se ishodovale potrebne saglasnosti za izgradnju apartmanskog naselja potrebno je prvobitno izvšiti prenamjenu zemljišta u građevinsko. U tu svrhu Investitor je pokrenuo proceduru prenamjene zemljišta iz šumskog u građevinsko.

Treba naglasiti da površina zemljišta za koju je pokrenuta procedura ne obuhvata cijelo apartmansko naselje Haluge, već dio. Predmetna površina za koju se traži prenamjena zemljišta iznosi 73 413 m2.

Postupajući po podnesenom zahtjevu, Federalno ministarstvo okoliša i turizma je provelo sve aktivnosti utvrđene u članu 70. st. (1) i (2) Zakona, tako što je aktom broj: UPI 05/2-02-19-5-1/22 od 03.03.2022. godine zatražilo mišljenja sljedećih nadležnih organa:

1. Ministarstvo komunalne privrede, infrastrukture, prostornog uređenja, građenja i zaštite okoliša Kantona Sarajevo
2. Općina Ilijaš – Služba za prostorno uređenje i zaštitu okoliša,

- Služba za društvene djelatnosti i poslove mjesnih zajednica

1. Federalno ministarstvo kulture i sporta, Zavod za zaštitu spomenika i
2. Federalno ministarstvo zdravstva.

Pored toga osiguran je besplatan uvid u dokumentaciju priloženu uz taj zahtjev postavljanjem zahtjeva na web stranicu Federalnog ministarstva okoliša i turizma, dana 03.03.2022. godine.

Navedenim subjektima i svoj drugoj zainteresiranoj javnosti je osiguran besplatan uvid u dokumentaciju priloženu uz taj zahtjev u prostorijama Federalnog ministarstva okoliša i turizma - Sektor za okolišne dozvole, ul. Hamdije Čemerlića br. 2 Sarajevo.

U tom cilju osigurano je da navedeni subjekti dostave svoja mišljenja Ministarstvu u roku od 30 (trideset) dana od dana prijema kopije zahtjeva.

U zakonom određenom roku, Federalno ministarstvo okoliša i turizma je primilo mišljenja sljedećih organa:

1. Federalno ministarstvo kulture i sporta, Zavod za zaštitu spomenika broj: 07-36-4-1615-1/22 od 15.03.2022. godine, u kojem je navedeno:

„ Shodno navedenom, Zavod za zaštitu spomenika FBIH je mišljenja da se na osnovu dostavljene dokumentacije, **može dati pozitivno mišljenje iz aspekta zaštite kulturno-historijskog naslijeđa,** za prenamjenu šumskog u građevinsko zamljište na k.č. 1520 i 1521 K.O. PODGORA I, općina ilijaš za izgradnju apartmanskog naselja Haluge u Ilijašu.“

1. Sektor okoliša Federalnom ministarstva okoliša i turizma je internim aktom dana 16.03.2022. godine dostavio primjedbe na predmetni postupak procjene utjecaja na okoliš gdje je u bitnom navedeno: „ obavještavamo vas da je ovo (Federalno ministarstvo okoliša i turizma) kao i Kanton Sarajevo u prethodnom periodu pokrenuo postupak proglašenja zaštićenog područja Misoča – Čemerska planina i bilo kojom intervencijom u prostoru će doći do degradacije prostora. Pomenuti prostor je i predmet vodozaštitnih zona te se na tom području nalazi područje podložno eutrofikaciji te su zaštićena Zakonom o vodama („Službene novine Federacije BiH“, broj 70/06) i Pravilnikom o utvrđivanju područja podložnih eutrofikaciji i osjetljivih na nitrate („Službene novine Federacije BiH“, broj 71/09).“

U skladu sa navedenim primjedbama Sektora za okolišne dozvole ovog federalnog ministarstva, dana 16.03.2022 godine, internim putem dostavljena im je tražena dokumentacija: obuhvat planiranog projekta i izvod iz planske dokumentacije, kako bi mogli na adekvatan način odgovoriti i dati mišljenje na predmetni planirani projekat. Odgovor nije zaprimljen do dana izdavanja rješenja.

Federalno ministarstvo okoliša i turizma je zaprimilo i sljedeća mišljenja zainteresiranih strana, nakon zakonski propisanog roka:

1. Federalno ministarstvo zdravstva – Zavod za javno zdravstvo FBiH broj : 03-33-1593-1/21 od 07.04.2022. koji je zaprimljen u ovom federalnom ministarstvu 11.04.2022. godine, gdje je u bitnom navedeno: „Smatrsamo da je krčenje šume radi prenamjene zamljišta u građevinsko tj. U svrhu izgradnje apartmanskih naselja štetno sa aspekta zaštite životne sredine, a samim tim i zdravlja ljudi, te da takvi projekti općenito nisu poželjni. Osim toga, da bi se obezbijedila zaštita okoliša i zdravlja ljudi neophodno je provođenje monitoringa štetnih emisija u vodu, zrak i zemljište, uključujući i kontrolu drugih riziko faktora okoliša ( buka, vibracije, jonizirajuće zračenje itd.). Pozivajući se na vjerodostojnost podataka iz priložene dokumentacije, očekujemo da će u cilju sprječavanja štetnog uticaja na okoliš i zdravlje stanovništva krčenje šume biti svedeno na minimum. Također očekujemo da će biti ispoštovane sve zaštitne mjere koje su predložene za djelotvorno smanjivanje negativnih uticaja komponenti okoliša navedenih u projektnoj dokumentaciji, kao i sve postojeće zakonske odredbe iz oblasti okoliša.“
2. Ministarstvo komunalne privrede, infrastrukture, prostornog uređenja, građenja i zaštite okoliša Kantona Sarajevo broj: 05-19-9739/22 od 28.03.2022. godine, koji je zaprimljen u ovom federalnom ministarstvu 15.04.2022. godine, gdje je u bitnom navedeno: „U konkretnom slučaju. Mišljenja smo da je potrebno provesti kompletan postupak procjene uticaja na okoliš, odnosto naložiti izradu Studije o procjeni uticaja na okoliš, prvenstveno iz razloga što se radi o velikom obuhvatu od cca 7,5 ha. Treba imati u vidu da je u Općini Ilijaš najlošiji kvalitet zraka u poređenju sa ostalim općinama Kantona Sarajevo, da su većim dijelom prekoračene vrijednosti za PM10 a u zimskim mjesecima i SO2.U odluci o provođenju predmetnog plana nije definisan način zagrijavanja planiranih individualnih objekata. Stoga je potrebno sagledati mogućnosti povezivanja objekata na sistem daljinskog grijanja, imajući u vidu da je Studijom o jačanju i proširenju daljinskog grijanja u Kantonu Sarajevo, usvojenoj od strane Vlade KS, predviđena izgradnja još jedne centralne kotlovnice. Također, potrebno je procijeniti mogućnosti/kapacitet vodosnabdijevanja, kao i dovodnje otpadne vode jer Ilijaš nema riješeno pitanje odvodnje.“

Federalno ministarstvo je uzelo u obzir sve dostavljenje primjedbe i sugestije, one koje su zaprimljene u zakonskom roku, ali i one koje su zaprimljenje nakon tog roka. U skladu s tim, dana 08. 04. 2022 godine, poslan je upit Zavodu za planiranje razvoja Kantona Sarajevo, kojim se traži dostava stručnog mišljenja da li se predmetni projekat nalazi u obuhvatu planiranog zaštićenog područja Misoča-Čemerska planina.

Odgovor od Zavoda za planiranje razvoja Kantona Sarajevo zaprimljen je u ovom federalnom ministarstvu dana 02.06.2022. godine, u kojem je dostavljen detaljan izvod iz prostorno planske dokumentacije Kantona Sarajevo iz kojeg je vidljivo da predmetni projekat se ne nalazi u obuhvatu planiranog zaštićenog područja Misoča – Čemerska planina.

Također je poslan dopis izrađivaču zahtjeva – konzultantskoj firmi SENDO d.o.o., dana 15.04. 2022 godine, kojim se traži dopuna Zahtjeva za prethodnu procjenu utjecaja na okoliš a u skladu sa svim komentarima, primjedbama i mišljenima pristiglim od zainteresiranih subjekata.

Dana 11. 05. 2022. godine u ovom federalnom ministarstvu zaprimljena je dopuna Zahtjeva za prethodu procjenu uticaja na okoliš „Krčenje šume radi prenamjene zamljišta u građevinsko“ izrađivača: SENDO d.o.o., Sarajevo od maja 2022 godine.

Dopuna je izrađena na traženi način, na temelju čega je utvrđeno da je na adekvatan način odgovoreno na dostavljene primjedbe zainteresirane javnosti, navedeno je u bitnom sljedeće:

Kao odgovor na primjedbe Federalnog ministarstva zdravstva – Zavod za javno zdravstvo FBiH broj : 03-33-1593-1/21 od 07.04.2022. navedeno je sljedeće:

“Shodno regulacionom planu zelenilo treba da čini minimum 50% od ukupne površine građevinske parcele. Maksimalno afirmirati načela zaštite, uređenja i unapređenja specifičnih vrijednosti predmetnog područja, posebno vodeći računa o tome da se sječa šume svede na minimum. Maksimalno sačuvati postojeću vegetaciju. Vanjsko uređenje oko novoplaniranih objekata prilagoditi ambijentu uz korištenje autohtonih vrsta u skladu sa potencijalnom vegetacijom.”

Kao odgovor na primjedbe Ministarstva komunalne privrede, infrastrukture, prostornog uređenja, građenja i zaštite okoliša Kantona Sarajevo broj: 05-19-9739/22 od 28.03.2022. godine, navedeno je sljedeće:

“U skladu sa opredjeljenjem iz UP-a, zagrijavanje planiranih objekata i pratećih objekata infrastrukture, ventilacija i priprema tople sanitarne vode (TSV), obezbjediće se korištenjem prirodnog gasa iz niskotlačne gasne distributivne mreže 0,1(0,2)(bar), kao primarnog energenta, dok će se električna energija koristiti kao nezamjenjiva. Obzirom na gore navadeno, a imajući u vidu, pored energetskog, ekonomskog i okolinski aspekt, kao i disperznost objekata unutar prostorne cjeline, optimalno rješenje opskrbe toplotnom energijom je na bazi prirodnog gasa, kao osnovnog energenta.

Za odvodnju otpadnih voda predviđen je separatni sistem odvodnje. Fekalne otpadne vode iz apartmanskog naselja potrebno je odvoditi na Bio-prečistač. Oborinske otpadne vode sa asfaltnih saobraćajnica unutar apartmanskog naselja prikupljat će se odvojeno i odvodit će se na separator ulja i masti. Na ovaj način će se izbjeći zagađenje tla, podzemnih i površinskih voda. Krajnji recipijent za sve prečiščene otpadne vode je rijeka Bosna. Uređaje za prikupljanje i tretman otpadnih voda potrebno je redovno održavati. Unutar apartmanskog naselja potrebno je predvijeti selektivno prikupljanje otpada, kako bi se veći dio mogao reciklirati a ostatak voziti na deponiju.”

Sve gore navedeno ugrađeno je u dispozitiv ovog rješenja u tački 3.Mjere zaštite okoliša.

Nacrt rješenja o prethodnoj procjeni uticaja na okoliš, da za projekat –- nije potrebno dalje provođenje procjene uticaja na okoliš putem izrade studije uticaja na okoliš je podignuto na web stranicu Federalnog ministarstva okoliša I turizma dana 06.06.2022. godine gdje se daje javnosti **rok od 8 dana za dostavu mišljenja, sugestija I primjedbi**.

U navedenom roku, u ovom federalnom ministarstvu su zaprimljena mišljenja, sugestije i komentari na predmetno rješenje\_\_\_\_\_\_\_\_\_\_\_\_.

Tačka 1. ovog rješenja zasnovana je na tome da je ovo Ministarstvo u skladu sa članom 71. Zakona o zaštiti okoliša, ocijenilo na osnovu dostavljene dokumentacije i mišljenja nadležnih organa, a prema kriterijima iz Priloga IV. Uredbe, da planirani projekat neće imati značajan negativan uticaj na okoliš, te zbog toga nije potrebno provoditi postupak procjene uticaj na okoliš.

Tačka 2. ovog rješenja, propisana je u skladu sa članom 7. stav (2) Uredbe o projektima za koje je obavezna procjena uticaja na okoliš i projektima za koje se odlučuje o potrebi procjene uticaja na okoliš, kojim je propisan sadržaj rješenja.

Tačka 3. ovog rješenja, propisana je u skladu sa članom 7. stav (3) Uredbe o projektima za koje je obavezna procjena uticaja na okoliš i projektima za koje se odlučuje o potrebi procjene uticaja na okoliš, kojim je propisano da rješenje o prethodnoj procjeni uticaja na okoliš, na osnovu provedenog postupka prethodne procjene uticaja na okoliš, može sadržavati i mjere zaštite okoliša.

Tačka 4. ovog rješenja, propisana je u skladu sa članovima iz poglavlja IX Zakona o zaštiti okoliša

Tačka 5. ovog rješenja, propisana je u skladu sa Zakonom o upravljanju otpadom („Službene novine FBiH“, 33/03, 72/09, 92/17).

Polazeći od izloženog činjeničnog stanja i izvršene ocjene izvedenih dokaza, a na osnovu člana 71. Zakona i člana 7. stav (1) tačka a) i stava (3) Uredbe, riješeno je kao u dispozitivu.

**Uputa o pravnom lijeku:** Ovo rješenje je konačno u upravnom postupku i protiv njega nije dopuštena žalba, ali se može pokrenuti upravni spor tužbom pred Kantonalnim sudom u Sarajevu u roku od 30 dana od dana prijema ovog rješenja. Tužba se podnosi u dva istovjetna primjerka i sudu se dostavlja neposredno ili mu se šalje preporučeno poštom. Uz tužbu se prilaže ovo rješenje u originalu ili prepisu.

**M I N I S T R I C A**

 **dr. Edita Đapo**

**Dostaviti:**

1. LUKSUZ – LUXURY d.o.o., Sarajevo, ime odgovornog lica: Mohamed Ahmed Mohamed, Halilovići 9, općina Novi Grad Sarajevo
2. Ministarstvo komunalne privrede, infrastrukture, prostornog uređenja, građenja i zaštite okoliša Kantona Sarajevo
3. Općina Ilijaš – Služba za prostorno uređenje i zaštitu okoliša,

- Služba za društvene djelatnosti i poslove mjesnih zajednica

1. Federalno ministarstvo kulture i sporta, Zavod za zaštitu spomenika

Obala Maka Dizdara 2, 71000 Sarajevo

1. Federalno ministarstvo zdravstva

Titova 9, 71000 Sarajevo

1. Federalna uprava za inspekcijske poslove

Fehima ef. Čurčića 6, 71000 Sarajevo

1. Sektor okolišnih dozvola
2. Arhiva

Rješenje izradio:\_\_\_\_\_\_\_\_\_

Zakonitost pregledao:\_\_\_\_\_